RESOLUCIÓN do 18 de febreiro de 2025, da Secretaría Xeral de Emprego e Relacións Laborais, pola que se procede á inscrición no Rexistro de convenios colectivos, acordos colectivos de traballo e plans de igualdade, da solicitude de depósito do acordo da Comisión Negociadora do II Convenio colectivo para o persoal docente e investigador laboral das universidades da Coruña, Santiago de Compostela e Vigo para a recuperación da cláusula de xubilación.
Consellería de Emprego, Comercio e Emigración — III. Outras disposicións — 14/03/2025

Antecedentes de feito:
Primeiro. O día 14.2.2025 tivo entrada nesta oficina a solicitude de inscrición, no Rexistro de convenios colectivos, acordos colectivos de traballo e plans de igualdade, do acordo da Comisión Negociadora do II Convenio colectivo para o persoal docente e investigador laboral das universidades da Coruña, Santiago de Compostela e Vigo para a recuperación da cláusula de xubilación.
Segundo. Ao se observaren defectos na documentación presentada, requiriuse a súa corrección o 14.2.2025, que foi respondida correctamente o 17.2.2025.
Consideracións legais e técnicas:
Primeira. A Secretaría Xeral de Emprego e Relacións Laborais é competente para resolver en materia de depósito e inscrición no Rexistro de convenios colectivos, acordos colectivos de traballo e plans de igualdade, en virtude do Decreto 49/2024, do 22 de abril, polo que se fixa a estrutura orgánica das consellerías da Xunta de Galicia, e do Decreto 147/2024, do 20 de maio, polo que se establece a estrutura orgánica da Consellería de Emprego, Comercio e Emigración.
Segunda. Son de aplicación o artigo 8 do Real decreto 713/2010, do 28 de maio, sobre rexistro e depósito de convenios e acordos colectivos de traballo, e o artigo 68 da Lei 39/2015, do 1 de outubro, do procedemento administrativo común das administracións públicas.
Revisada a documentación achegada e tendo en conta a normativa aplicable, a Secretaría Xeral de Emprego e Relacións Laborais
Proceder á inscrición, no Rexistro de convenios, acordos colectivos de traballo e plans de igualdade, do acordo da Comisión Negociadora do II Convenio colectivo para o persoal docente e investigador laboral das universidades da Coruña, Santiago de Compostela e Vigo para a recuperación da cláusula de xubilación.
Contra esta resolución poderán interpoñer recurso de alzada ante o conselleiro de Emprego, Comercio e Emigración, dentro do prazo dun mes contado a partir do día seguinte ao da recepción desta resolución, de acordo co establecido no artigo 121 e seguintes da Lei 39/2015, do 1 de outubro, do procedemento administrativo común das administracións públicas.
Santiago de Compostela, 18 de febreiro de 2025
A Comisión Negociadora do II Convenio colectivo para o persoal docente e investigador laboral das universidades da Coruña, Santiago de Compostela e Vigo reúnese en segunda convocatoria, coa asistencia das persoas abaixo indicadas, ás 11.30 horas do venres 7 de febreiro de 2025, no salón reitoral da Universidade de Santiago de Compostela, co fin de tratar os asuntos indicados na orde do día.
1. Recuperación da cláusula de xubilación forzosa do II Convenio colectivo para o PDI laboral das universidades da Coruña, Santiago de Compostela e Vigo.
2. Aprobación da acta da sesión.
Logo de analizar a proposta formulada polas universidades, a Comisión Negociadora adopta os seguintes acordos:
1. Recuperar, de conformidade co establecido na Lei 21/2021, do 28 de decembro, de garantía do poder adquisitivo das pensións e doutras medidas de reforzo da sustentabilidade financeira e social do sistema público de pensións, a cláusula de xubilación forzosa existente no II Convenio colectivo para o PDI laboral das universidades da Coruña, Santiago de Compostela e Vigo, que quedou sen efecto como consecuencia da entrada en vigor do texto refundido da Lei do Estatuto dos traballadores, aprobado polo Real decreto lexislativo 2/2015, do 23 de outubro. O artigo correspondente queda redactado nos termos que figuran no acordo que se engade como anexo a esta acta.
2. Facultar o persoal técnico da Secretaría Xeral da Universidade de Santiago de Compostela para a realización dos trámites necesarios para proceder ao rexistro, depósito e publicación deste acordo diante da autoridade laboral.
Non habendo máis asuntos que tratar, a reunión finaliza ás 12.00 horas e a seguir esténdese a presente acta, que asinan en proba de conformidade:
A Comisión Negociadora do II Convenio colectivo para o persoal docente e investigador laboral das universidades da Coruña, Santiago de Compostela e Vigo, na súa reunión extraordinaria do día 7 de febreiro de 2025, adoptou o seguinte acordo:
Acórdase recuperar o contido do artigo 42, relativo á xubilación do profesorado laboral, que quedou sen efecto como consecuencia da entrada en vigor do texto refundido da Lei do Estatuto dos traballadores, aprobado polo Real decreto lexislativo 2/2015, do 23 de outubro. Así, de conformidade co establecido na Lei 21/2021, do 28 de decembro, de garantía do poder adquisitivo das pensións e doutras medidas de reforzo da sustentabilidade financeira e social do sistema público de pensións, o artigo 42 queda redactado do seguinte xeito:
– A xubilación será forzosa ao facer a persoa traballadora a idade de 70 anos, sempre que cumpra os requisitos exixidos para ter dereito ao cento por cento da pensión ordinaria de xubilación na súa modalidade contributiva.
– Tendo en conta as peculiaridades da función docente, o persoal afectado poderá elixir voluntariamente a xubilación na data do cumprimento da idade establecida na alínea anterior ou a xubilación cando finalice o curso académico en que se produza.
– Esta medida vincúlase ao fomento da remuda xeracional e rexuvenecemento do cadro de persoal, á consolidación do emprego temporal e á mellora da calidade do emprego mediante o perfeccionamento profesional.
– As vacantes que se produzan por causa de xubilación vincularanse ás medidas de estabilización, promoción e mellora da calidade no emprego que se prevén neste convenio ou que se poidan acordar no futuro. Estas vacantes serán provistas mediante a contratación de persoal laboral a tempo completo, de maneira que non supoñan unha redución no cadro de persoal docente e investigador das universidades.
– A universidade estará obrigada a informar a representación dos traballadores das xubilacións que se produzan.
– O persoal que no momento da entrada en vigor deste acordo xa tivese cumprida a idade de xubilación fixada nel finalizará a súa relación laboral ao final do curso académico vixente.